Suolistosyövän seulonta pelastaa henkiä – kutsun saapuessa kannattaa toimia heti

Suolistosyövän seulonnan tavoitteena on todeta syöpä mahdollisimman varhain, jotta hoitotulokset ja ennuste olivat parempia. Kun seulontakutsu tipahtaa postilaatikkoon, siihen kannattaa vastata heti – vaikka mitään oireita ei olisi.

Suolistosyövän seulonnat ovat osa ennaltaehkäisevää terveydenhuoltoa, jonka tavoitteena on löytää syöpä mahdollisimman varhaisessa vaiheessa. Suomessa seulotaan tällä hetkellä kohdunkaulan syöpää, rintasyöpää ja suolistosyöpää. Suolistosyöpä on paksu- ja peräsuolen syöpien yleisnimitys. Vuonna 2023 uusia suolistosyöpätapauksia todettiin seulonnassa ja seulonnan ulkopuolella yhteensä yli 4 500, ja sairauteen kuoli 1 537 ihmistä. Kyseessä on kolmanneksi yleisin syöpätauti Suomessa.

Seulonta on Etelä-Karjalan hyvinvointialueen tarjoama palvelu. HUS lähettää tänä vuonna henkilökohtaiset suolistosyövän seulontakutsut Etelä-Karjalan hyvinvointialueen vuosina 1954, 1956, 1958, 1960, 1962, 1964 ja 1966 syntyneille asukkaille. Kutsuja postitetaan tasaisesti vuoden aikana niin, että kaikki vuoden kohderyhmään kuuluvat saavat kutsun marraskuun loppuun mennessä.

Seulonta perustuu ulostenäytteeseen, josta etsitään piilevää verta. Suoliston kasvain voi alkuvaiheessa vuotaa hiukan verta. Seulonnassa veri voidaan havaita ulosteesta ennen kuin se näkyy paljaalla silmällä. Näytteestä löytyvä veri ei välttämättä tarkoita suolistosyöpää tai sen esiasteita. Se voi johtua myös muista syistä, ja syyn selvittämiseksi tehdään useimmiten paksusuolen tähystys. Tähystyksessä mahdolliset polyypit voidaan poistaa, mikä ennalta ehkäisee syövän syntymisen.

Tulevaisuudessa seulontaan kutsuttavien ikäluokkien määrä kasvaa valtakunnallisten linjausten mukaisesti vuoteen 2031 saakka, jolloin seulonta kattaa 56–74-vuotiaat. Näyte kannattaa palauttaa mahdollisimman pian kutsun saapumisen jälkeen ja osallistua jokaisella kutsukerralla. Jokainen kutsu on mahdollisuus vaikuttaa omaan terveyteen – siksi siihen kannattaa tarttua.

Älä jätä seulontamahdollisuutta käyttämättä

HUS Diagnostiikkakeskuksen kliinisen kemian osastonlääkäri Tuomas Mäntylä kertoo, että Etelä-Karjalassa suolistosyövän seulontaan kutsutaan vuosittain reilut 12 000 asukasta.

– Osallistumisaktiivisuus on ollut viime vuosina hyvällä tasolla, noin 72–79 prosenttia, mutta parantamisen varaa vielä on. Erityisesti miehet ja nuoremmat ikäryhmät osallistuvat seulontoihin muuta väestöä harvemmin. Ikävää kyllä, suolistosyövät lisääntyvät ja myös nuoremmissa ikäluokissa.
– Vuonna 2023 Etelä-Karjalassa suolistosyövän seulontaan osallistuneista 5,7 %:lla todettiin verta ulostenäytteessä. Näille henkilöille tehdyissä jatkotutkimuksissa todettiin 25 uutta suolistosyöpää sekä 160 edennyttä tai seurantaa vaativaa syövän esiastetta, kertoo Mäntylä.

Suolistosyövän seulonnalla voidaan parhaimmillaan ehkäistä koko syövän synty tai parantaa merkittävästi hoidon ennustetta. Mäntylä kertoo, että suolistosyöpä voi kehittyä pitkään ilman oireita.
– Siksi seulontatutkimuksia ei kannata jättää väliin, vaikka kokisi olevansa täysin terve. Varhain todettu syöpä on usein paremmin hoidettavissa, toteaa Mäntylä.

UKK – Suolistosyövän seulonta+

Kenelle suolistosyövän seulonta on tarkoitettu?
Vuonna 2026 seulontaan kutsutaan vuosina 1954, 1956, 1958, 1960, 1962, 1964 ja 1966 syntyneet. Tulevaisuudessa ikähaarukka laajenee valtakunnallisten päätösten mukaisesti.

Miksi seulontaan kannattaa osallistua, vaikka mitään oireita ei ole?
Suolistosyöpä voi kehittyä pitkään ilman oireita, ja varhain todettuna se on usein paremmin hoidettavissa tai jopa kokonaan ehkäistävissä.

Miten seulonta käytännössä tehdään?
Seulonta perustuu ulostenäytteeseen, josta etsitään piilevää verta. Näytteen ottaminen kotona on helppoa. Näyte toimitetaan laboratorioon seulontakutsukirjeen ohjeiden mukaisesti.

Onko seulonta maksuton?
Kyllä. Ulostenäytteestä tehtävä suolistosyövän seulonta on hyvinvointialueen tarjoama maksuton palvelu. Mahdolliset jatkotutkimukset ovat maksullisia.

Milloin saan vastauksen testituloksesta?
Tulos tulee kirjeitse kotiin noin kuukauden kuluttua näytteen lähettämisestä.

Mitä tapahtuu, jos näytteessä löytyy poikkeava tulos?
Jos seulontatulos on positiivinen, jatkotutkimuksista ollaan yhteydessä.

Voiko seulonnan jättää väliin, jos on täysin terve?
Tätä emme suosittele. Suolistosyöpä voi olla pitkään oireeton, ja seulontoihin kannattaa osallistua joka kerran kutsun saadessaan.

Entä jos minulla on vatsaoireita?
Seulonta ei korvaa oireiden selvittämistä. Jos sinulla on oireita, ota yhteyttä kiireettömissä asioissa hyvinvointiasemien keskitettyyn puhelinpalveluun ma-pe klo 7–20 puh. 05 352 7260. Digitaaliset palvelumme löytyvät Oma Ekhvasta. Hyvinvointiasemien reaaliaikainen chat palvelee Oma Ekhvassa arkisin klo 7–20.

Linkit:

Suolistosyövän seulonta | HUS

Seulonnat ja joukkotarkastukset - Etelä-Karjalan hyvinvointialue

Lisätietoja:

Tuomas Mäntylä, osastonlääkäri, kliininen kemia, HUS Diagnostiikkakeskus, puh. 044 269 1560, tuomas.mantyla@hus.fi

Tuula Karhula, hallintoylilääkäri, Etelä-Karjalan hyvinvointialue, puh. 040 194 4936, tuula.karhula@ekhva.fi